b"\n_START_ARTICLE_\nSkrik (film)\n_START_SECTION_\nHandling\n_START_PARAGRAPH_\nFilmen starter med ten\xc3\xa5ringsjenta Casey som er alene hjemme. Hun er i ferd med \xc3\xa5 legge tilrette for en kveld med popkorn og en god videofilm. Midt under forberedelsene ringer en fremmed p\xc3\xa5 telefonen som tilsynelatende har sl\xc3\xa5tt feil nummer. Kort etter ringer det igjen. Det er samme mann, som n\xc3\xa5 ber om unnskyldning for \xc3\xa5 ha ringt tidligere. N\xc3\xa5r det ringer for tredje gang, vil han bare prate. De snakker om favorittgr\xc3\xb8ssere, popkorn og kj\xc3\xa6rester \xe2\x80\x93 alt sammen meget uskyldig. Tonen mellom dem tar imidlertid et dramatisk stemningsskifte n\xc3\xa5r han plutselig antyder at han observerer henne via kikkert. Hun slenger p\xc3\xa5 r\xc3\xb8ret, men blir atter en gang oppringt. Denne gangen setter personen i telefonen henne i et makabert dilemma: Hvis hun ikke svarer riktig p\xc3\xa5 et narresp\xc3\xb8rsm\xc3\xa5l om filmen Fredag den 13de f\xc3\xa5r det tragiske konsekvenser for hennes kj\xc3\xa6reste. Hun svarer feil, noe som f\xc3\xa5r en d\xc3\xb8delig utgang for b\xc3\xa5de henne selv og kj\xc3\xa6resten._NEWLINE_Drapene f\xc3\xa5r stor oppmerksomhet i sm\xc3\xa5byen, og en lokal TV-stasjon setter drapene i forbindelse med et uoppklart drap bare for ett \xc3\xa5r siden. N\xc3\xa5r den drepte jentas venninne blir utsatt for et drapsfors\xc3\xb8k av to menn med \xc2\xabskrikmasker\xc2\xbb, skj\xc3\xb8nner alle at det er en forbindelse og at to lystmordere g\xc3\xa5r l\xc3\xb8s i den lille byen. En rekke lignende drap skjer, og politiet synes \xc3\xa5 st\xc3\xa5 maktesl\xc3\xb8se.\n_START_SECTION_\nPopularitet og \xc3\xb8konomi\n_START_PARAGRAPH_\nSkrik ble en stor publikumssuksess i USA og innbrakte over $103 millioner p\xc3\xa5 amerikanske kinoer alene, noe som gjorde at den havnet p\xc3\xa5 en 13.-plass over de mest innbringende filmene i USA for 1996. Den hadde ogs\xc3\xa5 suksess utenfor USA og endte der opp p\xc3\xa5 et resultat p\xc3\xa5 $70 millioner. Filmen endte dermed opp med en total p\xc3\xa5 over $173 millioner og havnet p\xc3\xa5 en 15.-plass over de mest innbringende filmene for 1996._NEWLINE_Produksjonskostnadene var p\xc3\xa5 $14 millioner._NEWLINE_Den har blitt st\xc3\xa5ende som en av tidenes mest innbringende slasherfilmer og bidro til \xc3\xa5 revitalisere skrekkfilmen og denne subsjangeren spesifikt.\n_START_SECTION_\nAnmelderne\n_START_PARAGRAPH_\nDen ble godt mottatt av filmkritikerne og har oppn\xc3\xa5dd p\xc3\xa5 mye som 79\xc2\xa0% p\xc3\xa5 Rotten Tomatoes og 65% p\xc3\xa5 Metacritic._NEWLINE_Ogs\xc3\xa5 de norske anmelderne var ganske positive. VG gav den terningkast fem og skrev: \xc2\xabSnarere er det en riktig vellaget og for \xc2\xabkjennere\xc2\xbb en svir av en skrekkfilm-kommentar breddfull av gjenkjennelige scener og detaljer, bristeferdig av henvisninger til genrens \xc2\xabstore\xc2\xbb titler og inneholdende alle dens gr\xc3\xb8ssende klisjeer\xc2\xbb. Dagbladet gav den terningkast tre og skrev: \xc2\xabSkrik er ikke bare en skrekkfilm. Det er en skrekkfilm om skrekkfilmer, der alle personene vet de deltar i en handling og stadig refererer til vanlig prosedyre i nevnte sjanger. Blodet flyter og ironien florerer i en tidvis munter blanding\xc2\xbb. Dagsavisen og Aftenposten gav den terningkast fire. Det norske filmnettstedet CINERAMA gav den terningkast fem.\n_START_SECTION_\nPriser og nominasjoner\n_START_PARAGRAPH_\nDen ble tildelt tre Saturn Awards; for beste skrekkfilm, beste skuespillerinne og beste manus. Den ble ogs\xc3\xa5 tildelt en MTV Movie Award for beste film og en ASCAP Award i kategorien Top Box Office Films. Den vant ogs\xc3\xa5 en IHG Award ved International Horror Guild og Grand Prize ved filmfestivalen Fantastic'Arts (ogs\xc3\xa5 kjent som G\xc3\xa9rardmer Film Festival)._NEWLINE_Den ble i tillegg nominert til en MTV Movie Award i kategoriene beste skuespillerinne og tre Saturn Awards for henholdsvis regi og biroller.\n_START_SECTION_\nI Norge\n_START_PARAGRAPH_\nFilmtilsynets vurdering_NEWLINE_Aldersgrensen p\xc3\xa5 den norske kinoversjonen ble opprinnelig satt til 18 \xc3\xa5r. Filmtilsynets begrunnelse var at den inneholdt \xc2\xabn\xc3\xa6rg\xc3\xa5ende skildringer av drap i en genre som ikke er s\xc3\xa5 vanlig p\xc3\xa5 kino hos oss\xc2\xbb. Filmen ble imidlertid omvurdert den 2. juni etter noen klipp. Aldersgrensen ble dermed senket til 15 \xc3\xa5r. En usensurert versjon med 18 \xc3\xa5rs aldersgrense ble utgitt p\xc3\xa5 VHS av Scanbox i mars 1998."